Това, което (не) знаем за Емил Димитров
Ако беше жив, на днешния 23 декември Емил Димитров щеше да навърши 76 години. Роден е през 1940 в Плевен в семейство на артисти-илюзионисти – негов баща е Димитър Димитров Димитров, известен като Факира Мити. Младият Емил се увлича по класическа музика и рисуване, дори е приет да следва актьорско майсторство във ВИТИЗ „Кръстьо Сарафов“ през 1960 г. Но в същата година дебютира като певец в концерт с водещ Коста Цонев и изпълнява своята авторска песен „Арлекино“, акомпанирайки си на акордеон. Това поставя началото на една дълга и успешна кариера като естраден изпълнител, музикант и композитор. Изнася концерти в почти всички европейски страни. През 1970 излиза един от най-големите му хитове „Моя страна, моя България“, който по-късно става песен на столетието. Общо за целия си живот издава близо 30 албума, като 55 милиона копия са продадени само в Съветския съюз. Емил Димитров става известен и във Франция, където се запознава с Шарл Азнавур и Далида. Песента „Моя страна, моя България“ под названието „Моника“ е записана на френски, немски, италиански, испански . Водещи европейски звукозаписни компании сключват договори за записване и издаване на негови песни през 70-те години. Пее заедно, на една сцена, с Джани Моранди, Рики е Повери, Йосиф Кобзон и Алла Пугачова. Във Франция го очаква блестяща кариера, но той тъгува по родината и се завръща обратно в България. В репертоара си Емил Димитров има над 400 композиции, 280 от които са авторски: „Арлекино“ (дала старт на кариерата на Алла Пугачова), „Джулия“, „Ако си дал“, „Сбогом, Мария“, „Ела в София“, „Песен за моята майка“, „Моряшко сбогом“, „Нашият сигнал“. „Моя страна“… Женен е за кратко за Грета Ганчева. От втория си брак – с Мариета Димитрова има син Емил Димитров-син, който издава албуми с хитовете на баща си през последните години. От 1999 година не се занимава активно с музика заради влошеното си здраве след прекаран мозъчен инсулт. Почива на 30 март 2005 г. в София. Представяме ви някои по-непознати факти от живота на Емил Димитров: Допитвал се е до Ванга Емил Димитров е прибягвал до помощта на Ванга, за да предотврати проблеми с говора на своя единствен син Емил Димитров-младши, разказват приближени. Като повечето големи в музиката, покойният символ на българската песен Емил Димитров няма щастлив семеен живот. Провалят се и двата му брака. Жени се и трети път, повече от 20 години след раздялата, отново за втората си съпруга Мариета, но нейната смърт от тежък диабет го оставя вдовец до последните му дни. През годините, в които е семеен, неизбежно в личните отношения присъства и нескритият трети, импресариото и негов придворен текстописец Васил Андреев. При това статукво Емил живее няколко паралелни живота, които незабелязано изпиват жизнените му сокове и превръщат някогашния красавец, по който вехнат милиони жени, в изморен човек. Безкрайно доверчив и още толкова непрактичен, покрай блясъка, който осигурява за персоната си, Емил поддържа стандарта на мъже и жени в неговата свита. Това е неговият свят – песен след песен, купон след купон, истина след лъжа. В този неспирен карнавал, които не стихва до началото на 90-те, когато като повечето артисти от миналото Емил остава без работа и средства за препитание, се случва и нещо повече от вълнуващо за него. Той става баща. Синът му Емил Димитров-син се ражда на 9 април 1970 г. По това време Емил покорява Франция. За разлика от България, където не се оценяват композиторските му изяви, в Париж става член на Съюза на композиторите. „Моя страна“ и още 6 негови песни се превеждат и се превръщат в европейски хитове. Научавайки, че е станал баща, Емил купува и изгърмява няколко каси шампанско. Рожбата му с Мариета расте жив и здрав, но от малък се проявяват проблеми с говора. Обезпокоени, родителите търсят помощта на Ванга. Пророчицата им казва, че детето няма да проговори нормално, докато не се открият две негови зъбчета, чрез които му е направена магия. И посочва мястото, където са хвърлени. „Дали е вярно всичко това, дали – не, но се намират тези зъбчета и детето вече започва да комуникира както трябва“, казват запознати с тази човешка история за най-бляскавата звезда, раждана и реализирана в родния шоубизнес. Веселин Маринов пази негова перука Веселин Маринов кътал в гардероба си перука на Емил Димитров, която му била подарена от композитора Тончо Русев. Навремето, когато легендата на българската естрадна музика почина, Тончо взел от дома му няколко ценни вещи, които подарил на най-близките си приятели, за да помнят с добро изпълнителя на „Моя страна, моя България“. Така Русев преценил да подари на Маринов перуката, тъй като певецът и без това бил с олесяващо теме и имал нужда от такъв аксесоар. Перуката на Емо била от Франция, гаранцията била 40 години и по онова време цената била 1500 франка. В Москва събира повече публика от “Ролинг Стоунс” Легендата на българската естрада Емил Димитров преди 46 години събрал на стадион “Динамо” в Москва повече от 80 000 зрители. Мегаконцертът на Емил в столицата на тогавашния СССР е бил посетен през 1968 година от повече хора, отколкото е била публиката на гостуващата там и вече със световна слава група “Ролинг стоунс”. Само за паралел – 68-а е годината на Пражката пролет, когато всяка среща с изкуството на Западна Европа се възприема като свеж полъх на новата демокрация. Притежавал е една от най-скъпите коли у нас В периода, когато цяла България е луда по песните и личността на Емил Димитров, той решава да си купи една от най-скъпите коли, която са виждали у нас – американски осмобил. Цената е убийствена. Само митото, което трябва да плати, е над 3000 лева. Огромна сума за онова време. Мълвата стига до Тодор Живков и той кани певеца на среща. Емил е силно притеснен. Или ще те съсипят, или ще те наградят, разсъждава обкръжението му. Бай Тошо кани звездата, черпи кафе и пита: – Вярно ли е, че си платил 3700 лева мито за някаква американска кола? – Така е другарю Живков, ама аз честно съм ги спечелил. Плащам си всички данъци. Можете да проверите – уплашено отговоря Емил. Тогава Живков се засмял: – Дай да ти стисна ръката. Доживях да видя един по-богат българин от мен. Днес в родния Плевен името на Емил Димитров носят концертната зала на читалище „Съгласие“ и бившата улица „Марица“ , където на номер 10 се намира бащината му къща. В Регионалния исторически музей е подреден и скромен кът с вещи, отличия и снимки на певеца. Изготвен е проект и за нов паметник на естрадната легенда. Старият, който се намираше в градската градина беше разрушен преди месец, понеже се оказа незаконен, а и с лошо изпълнение . Източник: posredniknews.com Източник: socbg Следваща статия: Изчезналият в Стара планина турист трябва да плати 1500 лв... ако иска Коментари Видео на деня